Det er ikke hvem som helst, der kan løbe med Slagterprisen. Sådan lyder det i hvert fald fra årets jury, der har besluttet, at Slagter Munch i Skagen skal hædres med den eftertragtede pris. Ifølge Landbrug og Fødevarer, der står bag prisen, er slagterfaget et traditionelt håndværk, der i dag handler om meget andet end bare at skære kød. Kunderne forventer blandt andet, at deres slagter kan vejlede til sammensætningen af måltider. Og dét kan Slagter Munch. - For at vinde Slagterprisen kræver det, at man har et meget højt slagterfagligt niveau, og at man formår at tænke i nye baner i forhold til sortimentet, den gode fortælling og de grønne og nemme løsninger, siger Eva Kunnerup Mohrsen, der er chefkonsulent i Landbrug og Fødevarer og en del af årets jury. Stolt vinder Slagter Munch var oppe imod Slagter Schmelling fra Gilleleje og RønhaveSlagteren fra Sønderborg. Det var en rørt slagter, der foran et madbegejstret publikum kunne lade sig hylde i kategorien "Privatslagtere". - Jeg har ikke turde tro på det før nu. Så lige nu føles det hele ekstra overvældende. Jeg er rørt, for både familie, medarbejdere og min søster Line er et team hos Slagter Munch, siger Marie Munch. Prisen betyder ekstra meget for den nordjyske slagter, da faget længe har været en stor del af familien. - Vi får det til at spille som 4. generation. Hvad sagde jeg: Vi kan godt!, siger Marie Munch. Slagterprisen 2022 i kategorien "Supermarkeder og Hypermarkeder" gik til Salling Super i Aarhus.

Opsummering:
I anledning af Fødevaredagen 2022 skulle flere priser uddeles. Slagterprisen for privatslagtere er i år gået til Slagter Munch i Skagen.